༈ སྐུ་གསུམ་གོ་འཕང་མི་ཟད་མཆོག་བརྙེས་ནས། །ཐེག་གསུམ་འགྲོ་ལ་འཁོར་ལོ་རབ་བསྐོར་ཏེ། །ཁམས་གསུམ་སྡུག་ཀུན་འཆིང་ལས་དགྲོལ་མཛད་པ། །སྲིད་གསུམ་སྟོན་པ་ཤཱཀྱ་སེང་གེར་འདུད། །གང་སྐུ་ཆོས་ཀྱི་དབྱིངས་ལས་མ་གཡོས་པར། །བྱེ་བ་ཕྲག་བརྒྱའི་དགའ་ལྡན་གནས་རྣམས་སུ། །དམ་པ་ཏོག་དཀར་སྤྲུལ་ནས་སྒྱུ་འཕྲུལ་མའི། ལྷུམས་སུ་འཇུག་པར་མཛད་ལ་ཕྱག་འཚལ་ལོ། །ལུམ་བི་ཚལ་དུ་ཡུམ་གྱི་དཀུ་གཡས་ནས། །ལེགས་བལྟམས་ཚངས་དང་བརྒྱ་བྱིན་གྱིས་མཆོད་ཅིང་། །སྒྱུ་རྩལ་འགྲན་བྲལ་བཙུན་མོའི་ཚོགས་དང་བཅས། །རྒྱལ་སྲིད་སྐྱོང་བར་མཛད་ལ་ཕྱག་འཚལ་ལོ། །སྲིད་འབྱོར་ཕུན་ཚོགས་སྤངས་ནས་མཁའ་ལ་འཕགས། །མཆོད་རྟེན་རྣམ་དག་དྲུང་དུ་རབ་བྱུང་བཞེས། །ལོ་དྲུག་དཀའ་བ་སྤྱད་མཐར་བྱང་ཆུབ་ཀྱི། །ཤིང་དྲུང་གཤེགས་པར་མཛད་ལ་ཕྱག་འཚལ་ལོ། །བྱམས་པའི་སྟོབས་ཀྱིས་བདུད་སྡེའི་དཔུང་བཅོམ་སྟེ། །བྱང་ཆུབ་མཆོག་བརྙེས་ཝ་ར་ཎ་སི་སོགས། ། འཁོར་ལོ་རིམ་གསུམ་བསྐོར་ནས་གདུལ་བྱ་རྣམས། །སྨིན་ཅིང་གྲོལ་བར་མཛད་ལ་ཕྱག་འཚལ་ལོ། །དེ་ནས་དངོས་ཀྱི་གདུལ་བྱ་རྫོགས་པ་དང་། །གཟུགས་སྐུའི་བཀོད་པ་མི་སྣང་ལྟར་བསྟན་ནས། །མ་འོངས་གདུལ་བྱའི་དོན་དུ་རིང་བསྲེལ་མིང་། །ཀུན་ནས་སྤྲུལ་པར་མཛད་ལ་ཕྱག་འཚལ་ལོ། །མགོན་ཁྱོད་སྲིད་འདིར་ཆོས་ཀྱི་དབྱིངས་ཞུགས་ཀྱང་། །དཔག་ཡས་ཞིང་དུ་གྲངས་མེད་རྣལ་རོལ་གྱིས། །གཞན་དོན་འབའ་ཞིག་སྒྲུབ་ལ་རྟག་གཞོལ་བས། །ཟླ་མེད་སྐྱབས་ཀྱི་དམ་པར་གྱུར་པ་ལགས། །ཁྱོད་སྐུ་རབ་བརྗིད་གསེར་གྱི་རི་དབང་བཞིན། །ཁྱོད་གསུང་རབ་སྙན་ཚངས་དབྱངས་འབུམ་ཕྲག་བཞིན། །ཁྱོད་ཐུགས་རབ་ཡངས་མཐའ་བྲལ་ནམ་མཁའ་བཞིན། །འཕྲིན་ལས་རྩོལ་བྲལ་རིན་ཆེན་བུམ་བཟང་བཞིན། །གནས་དང་གནས་མིན་ཇི་བཞིན་མཁྱེན་པ་སོགས། །ཕུལ་བྱུང་སྟོབས་བཅུའི་ཕ་རོལ་ཕྱིན་གྱུར་ཅིང་། །སྨྲ་བ་གཞན་ལ་ཞུམ་པ་མི་མངའ་བའི། །རྣམ་བཞིའི་མི་འཇིགས་ཡེ་ཤེས་མཆོག་ཀྱང་བརྙེས། །འཆད་བྱ་འཆད་བྱེད་དོན་ལ་ཐོགས་མེད་པའི། །སོ་སོ་ཡང་དག་རིག་པ་བཞི་རྣམས་དང་། །འཕགས་པ་གཞན་དང་ཐུན་མོང་མ་ཡིན་པའི། །བཅོ་བརྒྱད་མ་འདྲེས་ཡོངས་སུ་རྫོགས་པའང་ལགས། །དེ་ལྟར་ཐུབ་པའི་མཛད་པ་རྒྱ་མཚོ་ལས། །ཆུ་ཐིགས་ཙམ་ཞིག་དད་པའི་ཀུ་ཤའི་རྩེས། །བླངས་པའི་རྣམ་དཀར་བསིལ་བའི་དངོས་དེ་ཡང་། །འགྲོ་འདིའི་སྡུག་བསྔལ་ཚ་གདུང་ཞི་ཕྱིར་བསྔོ། །ཅེས་པ་འདི་ནི་ཤཱཀྱའི་བཙུན་པ་བཤད་སྒྲུབ་མིང་ཅན་གྱིས་བྲིས་སོ། །ན་མོ་ཨཱརྱ་མི་ཏྲི་ཡེ། གསེར་གྱི་རི་དབང་ཇི་བཞིན་བརྗིད་ཆགས་ཤིང་། །གསལ་རྫོགས་མཚན་དཔེའི་དཔལ་གྱིས་མཛེས་པའི་སྐུ། །རིན་ཆེན་ཁྲི་སྟེང་བཟང་པོའི་བཞུགས་སྟངས་ཅན། །མ་ཕམ་རྒྱལ་བ་གཉིས་པར་ཕྱག་འཚལ་ལོ། །དཔག་ཚད་གཅིག་གི་འཕང་ལྡན་འཁོར་ཡུག་ཏུ། །རྒྱང་གྲགས་དྲུག་ཁྱབ་ཀླུ་ཤིང་དབང་པོའི་དྲུང་། །བླ་མེད་བྱང་ཆུབ་ཆེན་པོ་འཐོབ་འགྱུར་བ། མི་ཕམ་རྒྱལ་བ་གཉིས་པར༴། གང་དུ་རྫོགས་སངས་མཆོག་བརྙེས་རྒྱལ་བའི་སྐུ། འཕང་དུ་ཁྲུ་ནི་བརྒྱད་ཅུ་ཞེང་ཉི་ཤུ། །ཞལ་གྱི་དཀྱིལ་འཁོར་དེ་ཡི་ཕྱེད་ལྡན་པ། །མི་ཕམ་རྒྱལ་བའི་དབང་པོར༴། །ཐུབ་པས་རང་གི་འཁོར་ལ་བརྟགས་པ་ན། །ཁྱོད་དང་མཚུངས་པའི་སྲས་གཞན་མ་གཟིགས་ནས། །ཉིད་ཀྱི་རྒྱལ་ཚབ་མཆོག་ལ་བཀོད་གྱུར་པ། །མི་ཕམ༴། །གང་ཚེ་བཅུ་པ་ཆོས་ཀྱི་སྤྲིན་ཐོབ་པ། །དེ་ཚེ་ཕྱོགས་བཅུའི་རྒྱལ་བ་སྲས་བཅས་ཀྱིས། །དཔག་ཡས་ཆོ་འཕྲུལ་བསྟན་ནས་དབང་བསྐུར་བ། མི་ཕམ༴། །ཐུབ་པས་ཆོས་ཀྱི་རྒྱལ་སྲིད་གཏད་པ་བཞིན། །རབ་འབྱམས་ཞིང་དུ་གྲངས་མེད་སྤྲུལ་པ་ཡིས། །རྒྱལ་བའི་མཛད་པ་མ་ལུས་ཀུན་སྒྲུབ་པ། མི་ཕམ༴། །དེ་ལྟར་རྩེ་གཅིག་གུས་པས་གསོལ་བཏབ་བདག །མ་འོངས་དུས་ན་མགོན་ཁྱོད་འཛམ་གླིང་འདིར། །མངོན་སངས་རྒྱས་ཆེ་འཁོར་གྱི་མཆོག་གྱུར་ནས། །ཁྱོད་ཀྱི་དམ་ཆོས་མ་ལུས་འཛིན་པ་ཤོག །འདི་ནས་ཉིང་འཚམས་སྦྱོར་ཚེ་དགའ་ལྡན་དུ། །སྐྱེས་ནས་ཁྱོད་དང་འཇམ་དཔལ་སྙིང་པོ་ཡིས། །རྗེས་སུ་བཟུང་སྟེ་རྒྱལ་བའི་ཆོས་ཚུལ་ཀུན། །འཛིན་ལ་རྒྱལ་ཚབ་འཇམ་པའི་དབྱངས་བཞིན་ཤོག །ཅེས་པ་འདི་ཡང་བཤད་སྒྲུབ་མིང་ཅན་གྱིས་དད་པས་སྦྱར་རོ། །